(৫২৮২১৯) ২০০৮ কেভি৪২
(৫২৮২১৯) ২০০৮ কেভি৪২ (সাময়িক চিহ্নিতকরণ: ২০০৮ কেভি৪২, ডাকনাম: ড্র্যাক, ইংরেজি: Drac) হল একটি নেপচুনোত্তর বস্তু। এটিই প্রথম আবিষ্কৃত পশ্চাদমুখী কক্ষপথ-বিশিষ্ট মহাজাগতিক বস্তু। এই পশ্চাদমুখী গতি এবং ১০৩° কক্ষীয় নতি ইঙ্গিত করে যে এই বস্তুটি হিলস মেঘে এটির উৎস ও হ্যালি-বর্গভুক্ত ধূমকেতুগুলির মধ্যে একটি হারানো যোগসূত্র, যা বাহ্য সৌরজগৎের বিবর্তন আরও ভালো ভাবে বুঝতে সাহায্য করে। বস্তুটি দৈর্ঘ্যে ৯০ কিলোমিটার (৫৬ মাইল)-এর বেশি নয়। বস্তুটির প্রায়-পরাক্ষ ৪২ জ্যো.এ. এবং সূর্যকে একবার প্রদক্ষিণ করতে এটির সময় লাগে ২৬৯ বছর। ২০০৮ সালের ৩১ মে বস্তুটি আনুষ্ঠানিকভাবে আবিষ্কৃত হয় এবং আবিষ্কারের কথা ব্রেট গ্ল্যাডম্যানের নেতৃত্বাধীন কানাডা-ফ্রান্স একলিপটিক প্লেন সার্ভে দল কর্তৃক আনুষ্ঠানিকভাবে ঘোষিত হয় ২০০৮ সালেরই ১৬ জুলাই। আবিষ্কারক দল কাউন্ট ড্র্যাকুলার নামানুসারে ২০০৮ কেভি৪২-এর ডাকনাম রাখেন "ড্র্যাক"।